
Text rozhodnutia
Súd: Krajský súd Bratislava Spisová značka: 1S/267/2016 Identifikačné číslo súdneho spisu: 1016202545 Dátum vydania rozhodnutia: 31. 01. 2017 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2017:1016202545.1 Uznesenie Krajský súd v Bratislave v právnej veci žalobcu: WorkPower s. r. o., Baštová 5/A, Bardejov, IČO: 46 941 533, právne zastúpený: JUDr. Svätoslav Vaško, Baštová 5/A, Bardejov, proti žalovanému: Ústredie práce, sociálnych vecí a rodiny, Špitálska 8, Bratislava, o odkladný účinok, takto r o z h o d o l : Súd odkladá vykonateľnosť rozhodnutia žalovaného Ústredia práce, sociálnych vecí a rodiny č. spisu: UPS/US1/KGRaVSU/BEZ/2016/16512, č. záznamu: 2016/134956 zo dňa 13.09.2016 v spojení s prvostupňovým rozhodnutím Ústredia práce, sociálnych vecí a rodiny, odbor sprostredkovateľských služieb č. 2015/23315/201571/OSS zo dňa 22.12.2015, až do právoplatného skončenia konania vo veci samej. o d ô v o d n e n i e : 1. Žalobca sa žalobou doručenou tunajšiemu súdu dňa 24.11.2016 domáhal preskúmania zákonnosti rozhodnutia žalovaného Ústredia práce, sociálnych vecí a rodiny č. UPS/US1/KGRaVSU/ BEZ/2016/16512, č. záznamu 2016/134956 zo dňa 13.09.2016 v spojení s prvostupňovým rozhodnutím Ústredia práce, sociálnych vecí a rodiny, odbor sprostredkovateľských služieb č. 2015/23315/201571/ OSS zo dňa 22.12.2015. 2. V žalobe súčasne požiadal o odklad vykonateľnosti vyššie citovaných rozhodnutí. Žalobca odkladný účinok správnej žaloby odôvodnil tým, že okamžitým výkonom prvostupňového rozhodnutia v spojitosti s preskúmavaným rozhodnutím by hrozila závažná ujma na právach a právom chránených záujmov žalobcu. Prvostupňovým rozhodnutím bolo žalobcovi zrušené povolenie na vykonávanie činnosti agentúry dočasného zamestnávania, vydaného rozhodnutím Ústredia práce, sociálnych vecí a rodiny č. 2013/31328/9781/OPČSSZ zo dňa 20.05.2013. Okamžitým výkonom predmetných rozhodnutí by žalobca musel ukončiť svoju činnosť a súčasne by musel rozviazať pracovný pomer s agentúrnymi zamestnancami, s čím je spojená značná závažná hospodárska a finančná ujma spojená s okamžitým vyplatením miezd a odstupného pri skončení pracovného pomeru s dotknutými zamestnancami. Žalobca zdôrazňuje, že priznanie odkladného účinku nie je v rozpore s verejným záujmom a ani žalovanému nespôsobí závažnú ujmu. 3. Podľa § 185 SSP, správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, a) ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom, b) ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 4. Podľa § 186 ods. 1 SSP, nastúpením odkladného účinku zo zákona alebo jeho priznaním na základe rozhodnutia správneho súdu podľa § 185 sa pozastavujú účinky napadnutého rozhodnutia orgánu verejnej správy alebo opatrenia orgánu verejnej správy a takéto rozhodnutie alebo opatrenie nemôže byť podkladom na vydanie naň nadväzujúcich rozhodnutí orgánov verejnej správy alebo opatrení orgánov verejnej správy. 5. Podľa ustanovenia § 186 ods. 2 SSP, odkladný účinok zaniká právoplatnosťou rozhodnutia správneho súdu vo veci samej. 6. Správny súd považoval dôvody uvedené v žiadosti žalobcu o odklad vykonateľnosti napadnutého rozhodnutia, resp. v návrhu na priznanie odkladného účinku správnej žaloby za opodstatnené. 7. Vzhľadom na vyššie uvedené skutočnosti postupoval správny súd v súlade s § 185 písm. a) SSP a rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. e) S. s. p.)

